remission pour hugenin moreau
charles etc savoir faisons a tous presens et avenir
nous avoir receu lumble supplication de huguenin
moreau dit jehan de bourgogne fourier de notre
hostel contenant comment ou mois de may en lan
xvc dix sept icelluy suppliant print aucunes parolles
en ceste notre ville de bruxelles allencontre feu
jaques de belhe lors serviteur de feu guillaume de leloo
aussi lors concierge de notredit hostel en cestedite notre
ville pour ce que icellui feu jaques demandoit
argent audit suppliant quil devoit a sondit feu maistre
a cause desquelles parolles quilz eulrent parensemble
ledit suppliant bouta ou frappa du poing de sa main
sans autre instrument de baston ledit feu jaques
en le tirant et pouchant a terre par ses cheveulx
assez rudement de sorte quil fut blesche en la
teste de laquelle bleschure il coucha malade
pour aucun temps pendant lequel ledit suppliant se
trouva lors au bureau de notredit hostel pour soy illec
purgier dudit cas la ou lors par les maistres
dicelluy notre hostel fut ordonne et appointie que
icellui suppliant sur caucion juratoire quil feist
lors en leurs mains seroit tenu de comparoir pardevant
eulx oudit bureau toutes et quantesfois quil
y seroit mande et illec respondre dudit cas
tantost apres et environ le mois daoust
ensuivant oudit an, ledit feu jaques estant pour lors
bien guery desdites bleschures se trouvant en notre
ville de middelbourg en zellande la ou il
feist adjourner ledit suppliant audit bureau
auquel il comparut au tour a lui prefix
et finablement parties oyes fut illec
appoincte que certains arbitres assavoir
du coste dudit suppliant pierre et didier boisot
et du coste dicellui feu feu le bailli damont
le doyen de besancon a present archevesque
de palerme et thomas ysacq toison dor
appointeroient les partyes aimablement se
faire se povoit sinon en feroient rapport
audit bureau des difficultez quilz y trouveroient
lesquelz arbitres eulrent pluiseurs communicacions
parensemble pour cest affaire et en la fin
comme sur prendre conclusion survint notre partement
vers noz royaulmes despaigne parquoy
icellui affaire demoura lors sans aucune
conclusion et durant notre absence en nosdits
royaulmes la ou ledit suppliant estoit en notre
service oudit estoit de fourier ledit feu jaques
environ le xxve jour de janvier ensuivant en
retournant de notre ville de namur et affaires
de sondit maistre par la ville de wavre est
illec termine vie par trespas sans que
iceulx arbitres en ayent declaire aucuns
determinacion. or est que pui-s nagaires
et depuis notre retour de noz pays dallemaigne
en ceste notrdite ville de bruxelles jozyne
vesve dudit feu jaques a de rechief requiz
ausdits arbitres survivans ou a aucuns deulx de
vouloir wuyder cest affaire, finablement a par
ledit pierre boisot et thoison dor este dit et
declaire que ledit suppliant seroit tenu pour furnir
aux frais et despens, tant de cyrurgiens
que autres par ledit feu soustenez a cause
desdites bleschures payer certaine somme de
deniers par eulx speciffiee es mains de ladite
vesve ce quil a fait et accomply et dont
icelle vesve soy faisant fort de ses enffans
hors dudit feu son mary se tient pour bien
satisfaite et entierement contentee sicomme
icellui suppliant en fera deuement apparoir
et combien que actendu ce que di est
icellui suppliant ne soit aucunement
coulpable de la mort dudit feu jaques
ains comme dit est a vescu environ neuf
mois apres ladvenue desdites bleschures
toutesvoyes en reverence de justice et
craindant la righeur dicelle aussi que
aucuns noz officiers ou ses malvueillans
lui pourroient cy apres obicier lesdites bleschures
et causer icelles estre en partie occasion
de ladite mort sicomme il dit il nous a
tres humblement fait supplie et requerir
quil nous plaise entant que besoing et mestier
soit lui vouloir sur ce impartir notre grace
et sur tout en faire despescher noz lettres
de grace remission quictance et pardon
en tel cas pertinentes pour ce est il
que nous les choses dessusdites considerees
audit huguenin moreau suppliant inclinans a sa
supplication et requeste et lui vueillans en
ceste partie grace et misericorde preferer a
righeur de justice avons ou cas dessusdit
quicte remis et pardonne quictons
remectons et pardonnons de grace especial
par ces presentes le cas et mesuz dessus
declaire ensemble toute paine amende et
offence corporelle et criminelle enquoy
pour raison et occasion dicellui cas les
circunstances et deppendences il a et puet
avoir mesprins offense et estre encouru envers
nous et justice en le restituant
quant a ce a ses bon nom fame et renommee
en noz pays et seigneuries et mesmement en notre
pays et duche de brabant et a ses
biens non confisquez saucuns en y a
tout aussi et par la maniere quil estoit
auparavant ledit cas et mesuz advenu
imposant sur ce scilence perpetuel a notre
procureur general de brabant et a tous
noz autres justiciers et officiers quelzconques
satifaction toutesvoyes faicte a partie
interessee premierement et avant tout œuvre
se faicte nest et elle y chiet civilement
tant seulement et moyennant aussi que
* ledit suppliant lamendera envers nous civilement
selon lexigence du cas et la faculte de ses
biens et si sera tenu de payer et reffondre
les mises de justice saucunes en sont
faictes et encourues contre luy pour raison
du cas et mesuz dessusdit le tout a larbitraige
et tauxacion de noz amez et feaulx les
chancellier et gens de notre conseil en
brabant que commectons a ce si donnons
en mandement a iceulx de notre conseil
en brabant que appellez pardevant
eulx ceulx qui pour ce feront a appeler ils
procedent bien et deuement a la veriffication
et interinement de cesdites presentes selon leur
forme et teneur et a larbitrage et tauxacion
de ladite amende civille civile et mises
de justice et ce fait et icelle amende
civile et mises de justice saucunes en y
a comme dit est tauxees arbitrees et payees
es mains de celuy de noz receveurs ou officiers
quil appartiendra qui sera tenu en faire recepte
et rendre compte et reliqua a notre prouffit avec
les autres deniers de sa rep recepte ils
et tous noz autres justiciers et officiers
quelzconques presens et avenir cui ce puet et
pourra touchier et regarder leurs lieuxtenans
et chacun deulx endroit soy et sicomme a lui
appartiendra facent seuffrent et laissent
ledit suppliant de notre presente grace quictance
remission et pardon ensemble de tout le
contenu en cesdites presentes selon et par la forme
et maniere que dit est plainement paisiblement
et perpetuellement joyr et user sans
luy faire mectre ou donner ne souffrir estre
fait mis ou donne ores ne ou temps advenir
en corps ne en biens aucun destourbier
ou empeschement au contraire ains se son
corps ou aucuns de sesdits biens non
confisquez comme dit est sont ou estoient
pour ce prins saisiz arrestez ou empeschez
les mectent ou facent mectre incontinent
et sans delay a plaine et entiere delivrance
car ainsy nous plaist il et
affin que se ce soit chose ferme et
estable a tousjours nous avons fait
mectre notre seel a ces presentes saulf
en autres choses notre droit et lautruy
en toutes donne en notre ville de
bruxelles ou mois de juing lan
de grace mil cincq cens vingt et
ung et de noz regnes assavoir de
celuy des romains et de hongrie etc le
troisiesme et des espaignes etc
le sixiesme ainsy estoit escript sur
le reploy pour lempereur en son
conseil et signe t de cock et
encoires visa
collationne a l’original
par moy
n. strate